Нэр къегъэплъэж
ПщIэ зыхуэсщI редакцэ, газетым и щIэджыкIакIуэхэ! Сынэтхэн хуей щIэхъуам щхьэусыгъуэфI иIэщ: си гур хэзыгъахъуэ, сызыгъэин Iуэху фхуэсIуэтэн щхьэкIэщ къалэмыр къыщIэсщтар. Сымаджэхэм сэбэп хуэхъун къалэн мытыншым щIыхь пылъу пэрыт, зи гъащIэ псор абы тыхь хуэзыщIа цIыхухэр зэрыщыIэр псоми къащIэну сыхуейщ.
АфIэунэ Марат СИ нэхэм ехьэлIауэ гуныкъуэгъуэ сиIэ щыхъум, дохутырхэм я деж сыкIуэну сыхуейтэкъым, сыту жыпIэмэ куэд дыдэ зэхэсхат абыхэм я лэжьэкIэм, ахэр сымаджэхэм, псом хуэмыдэжу пенсэм кIуа цIыхухэм зэрахущытым ехьэлIауэ. Абыхэм я тхьэусыхафэм и жэуапу Iэджэм зэхах: «Илъэс дапщэ ухъурэ? Сытыт-тIэ иджыри узыхуейр?» Апхуэдэ дохутырхэм ауи хуэбгъадэ хъунукъым си тхыгъэ кIэщIым зи гугъу щыфхуэсщIынухэр.
Эндокринологие центрым и дохутыр нэм и сэкъатхэр къэзыхутэм сыщыбгъэдыхьэм, набдзэгубдзаплъэу къызэплъащ. Си щытыкIэр зэрымыщIагъуэр къыгурыIуэри, зэман сымыгъэкIуэду республикэм и клиникэ сымаджэщым и «Микрохирургия глаза» къудамэм сыкIуэмэ зэрынэхъыфIыр къызжиIащ. Абы яIэт нэхэм я лажьэ дыдэр щыуагъэншэу къызэрахутэ Iэмэпсымэ.
Къудамэм и унафэщI АфIэунэ Марат Анатолэ и къуэр къызэплъри, эндокринологие центрым щысхуагъэува диагнозыр зэрыпэжым щыхьэт техъуащ. Сэ сыкъыщIэкIыжыну зызгъэхьэзырат, арщхьэкIэ сымаджэщым сыгъуэлъмэ зэрынэхъыфIыр дохутырым къыщызжиIэм, уеблэмэ щытригъэчыныхьым, седэIуащ.
ПсалъэкIэ пхужыIэнукъым Марат сымаджэхэм зэрахущытымрэ и лэжьыгъэм жэуаплыныгъэшхуэ пылъу зэрыбгъэдэтымрэ. Сэри си гъусэу сымаджэщым щIэлъауэ иужькIэ цIыхугъэ схуэхъуахэми къыдолъытэ дохутыр IэщIагъэр абы къыдалъхуауэ, къызыхуигъэщIари цIыхухэм сэбэп хуэхъун къалэныр арауэ. Нэм нэхъапэ сыт щыIэ, игъащIэми адыгэм жеIэ: «Нэм и пэ псэр ихуэ». Мы дуней дахэр хуиту илъагъуу цIыхум и узыншагъэр зытебгъэувэжын жыхуэпIэр гъащIэм и IэфIыпIэр тыгъэ хуэпщIыным хуэдэщ. Уи бынхэмрэ къуэрылъху-пхъурылъхухэмрэ плъагъуу, я ехъулIэныгъэхэм ущыгуфIыкIыу упсэуным дохутырым и Iэзэгъуэ куэд хэлъщ.
ДыздыщIэлъа сымаджэщыр апхуэдизкIэ къабзэщи, уи гур хохъуэ. УнафэщIым и Iуэху бгъэдыхьэкIэр абы щылажьэу хъуам, дохутырхэм деж щыщIэдзауэ лъэсакIуэм деж нэсыжу, япкърыхьэми ярейщ. Сэ къызэIэза Ашэбокъуэ Аиди, адрей дохутырхэми, медсестрахэми, къабзагъэм кIэлъыплъхэми фIыщIэшхуэ худощI махуэ къэс зыпэрыт лэжьыгъэ мытыншым зэрыхуэпэжым, цIыхухэр фIыуэ зэралъагъум, шыIэ зэрахэлъым папщIэ. Узыншагъэ быдэ псоми яIэну, унагъуэ насып куэд ялъагъуну, лэжьыгъэм ехъулIэныгъэ щыщымыщIэну ди гуапэщ.
КОНДРАТЬЕВЭ Надежди нэгъуэщI
сымаджэ куэдми къабгъэдэкIыу
къэзытхар ДОЛ Розэщ.
